Krediteureklerk 2 jaar tronk toe oor bedrog van R4 miljoen(Argieffoto) Die gespesialiseerde handelsmisdaadhof het Debbie Buitendag (40) tot twee jaar direkte gevangenisstraf gevonnis op 132 aanklagte van bedrog ter waarde van meer as R4 miljoen. Buitendag het as krediteureklerk vir Amka Products gewerk en haar pligte het onder meer die betaling van nutsdienste, arbeidsmakelaars en aankope ingesluit. Buitendag het die bankbesonderhede van ’n maatskappy wat voorheen sake met Amka Products gedoen het, verander en dit met haar eie Standard Bank-rekeningbesonderhede vervang. Sy het van Mei 2017 tot Februarie 2021 betalings van meer as R4 miljoen aan die maatskappy gemaak wie se bankbesonderhede sy met haar eie vervang het. Volgens Lumka Mahanjana, woordvoerder van die Nasionale Vervolgingsgesag (NVG), het die onwettige bedrywighede tydens ’n oudit aan die lig gekom. Die saak is by die polisie aangemeld en Buitendag is op 10 Maart 2021 in hegtenis geneem en op borgtog van R500 vrygelaat. Buitendag het in die hof skuld beken op die aanklagte teen haar. Sy het verder aan die hof gesê sy het die geld gebruik om vir haar man ’n bakkie asook huishoudelike goedere te koop. Buitendag se regsverteenwoordiger het die hof gevra om ’n vonnis van korrektiewe toesig en of periodieke gevangenisstraf op te lê, vanweë haar verantwoordelikheid om ’n primêre versorger vir haar twee kinders te wees. Die staatsaanklaer, adv. Leletu Jobela-Ramahlala, het die hof egter versoek om ’n vonnis van agt jaar direkte gevangenisstraf op te lê, om sodoende ’n sterk boodskap te stuur dat bedrog van hierdie aard ondernemings baie sleg raak. Die landdros het in sy uitspraak gesê as Buitendag nie ’n primêre versorger vir haar kinders was nie, sou sy tot 15 jaar gevangenisstraf gevonnis word weens die erns van die oortreding. Hy het egter gesê langtermyn-gevangenisstraf sal ’n negatiewe uitwerking op die kinders hê en dat hy daar daarom tot twee jaar gevangenisstraf vonnis ingevolge artikel 276 (1)(i) van die Strafproseswet.